22. ΒΑΣΙΛΙΚΟΝ ΔΙΑΤΑΓΜΑ της 23 Δεκ. 1949/9 Ιαν.1950 (ΦΕΚ Α' 7) Περί επεκτάσεως του Α.Ν. 965/37 επί των Νοσηλευτικών Ιδρυμάτων Δωδεκανήσου. Έχοντες υπ’ όψιν 1)τας διατάξεις του άρθρ. 5 του υπ’ αριθ. 1034/49 Νόμου, 2)την υπ’ αριθ. 725/49 γνώμην του Συμβουλίου Επικρατείας, προτάσει των Υπουργών επί της Υγιεινής και Οικονομικών, απεφασίσαμεν και διατάσσομεν: Άρθρον μόνον.-Αι διατάξεις του Α.Ν. 965/37 «περί οργανώσεως των δημοσίων νοσηλευτικών και υγειονομικών Ιδρυμάτων, ως ούτος ετροποποιήθη μεταγενεστέρως επεκτείνονται: α)Επί των εν Δωδεκανήσω λειτουργούντων Νοσηλευτικών Ιδρυμάτων, άπαντα δε τα ήδη λειτουργούντα τοιαύτα Ιδρύματα διέπονται εφεξής υπό του Νόμου τούτου, καθιστάμενα νομικά πρόσωπα δημοσίου δικαίου, πλην των δια δωρεάς εν ζωή ή δια διατάξεως τελευταίας βουλήσεως συσταθέντων και διεπομένων υπό του Α.Ν. 2039/39, β)ως προς την ίδρυσιν και λειτουργίαν Πολυϊατρείων, Ιατρείων κλπ εν Δωδεκανήσω. Εις τον αυτόν επί της Υγιεινής Υπουργόν ανατίθεμεν την δημοσίευσιν και εκτέλεσιν του παρόντος Β.Δ/τος. Σελ.110

[Source: greek_legal_code_raptarchis | Tokens: 925]